I.A.L. Diamond

Itek Dommnici (1920–1988), bedre kjent som I.A.L. Diamond, var en manusforfatter i Hollywood fra 1940- til 1980-tallet.

Han samarbeidet med regissøren og manusforfatteren Billy Wilder i totalt tolv filmer, inkludert Noen har det hett (1959), Ungkarsleiligheten (1960), Irma la Douce (1963), Kyss meg, tosken (1964) og Hold ryggen stiv! (1966).

 Tidlig liv 
Diamond ble født Itek Dommnici i Ungheni i Iași i regionen Bessarabia i daværende Romania. I dag tilhører denne regionen Moldova. Da han var ni år gammel emigrerte familien hans til USA og byttet etternavn til Diamond. De slo seg ned i Crown Heights i Brooklyn. Diamond studerte ved Boys High School, der han brukte fornavnet Isadore. Han fikk også kallenavnet «Iz». Diamond var spesielt dyktig i matematikk, og deltok i delstatsmesterskapet i Mathematics Olympiads i 1936-37, der han vant flere priser.

Diamond studerte ved Columbia University, og ble uteksamert i 1941. I denne perioden skrev han for Columbia Daily Spectator, under pseudonymet I.A.L. Diamond, var redaktør for humormagasinet Jester of Columbia og var medlem i Philolexian Society. Initialene I.A.L. stod for «Interscholastic Algebra League». Diamond ble også den første studenten som egenhendig skrev fire påfølgende oppsetninger av den årlige revyen, Varsity Show. Som følge av dette endret han planen om å studere til en mastergrad ved Columbia, og aksepterte i stedet tilbudet om en korttidskontrakt i Hollywood.

 Karriere og senere liv 
De neste årene hadde Diamond flere korttidskontrakter, blant annet med Paramount Pictures. Der jobbet han med flere prosjekter, men fikk ikke kreditering. I 1944, mens han jobbet for Universal Pictures, fikk han sin første kreditering for et filmmanus, for Murder in the Blue Room.  Året etter jobbet han for Warner Bros., og fikk han sin første suksess med Never Say Goodbye i 1946.  Diamond jobbet for 20th Century Fox fra 1951 til 1955, før han bestemte seg for å jobbe som uavhengig manusforfatter.

I 1957 startet han sitt lange samarbeid med regissøren og manusforfatteren Billy Wilder, med filmen  Kjærlighet om ettermiddagen. Deretter fulgte de suksessfulle filmene Noen har det hett (1959), Ungkarsleiligheten (1960), som han vant Oscar for beste originalmanus for, En, to, tre (1961), Irma la Douce (1963), Kyss meg, tosken (1964), den Oscar-nominerte Hold ryggen stiv! (1966) og Sherlock Holmes privat (1970). Diamond hadde også suksess alene med Kaktusblomsten (1969), der manuset var basert på teaterstykket med samme navn.

Diamond og Wilder skrev totalt tolv filmer sammen over en periode på 25 år. Noen av disse filmene inneholder rollefigurer som, selv om de er venner, stadig krangler litt med hverandre, slik som Joe og Jerry i Noen har det hett og Holmes og Watson i Sherlock Holmes privat. Diamonds enke hevdet at dette var basert på ektemannens forhold til Wilder.

I 1980 ble Diamond og Wilder belønnet med Writers Guild of Americas Laurel Award for deres karrierer som manusforfattere. Wilder hadde vunnet en WGA Laurel Award i 1957 for sitt samarbeid med Charles Brackett.

Diamond døde av kreft 21. april 1988 i sitt hjem i Beverly Hills i California.

 Filmografi 
 År  Tittel  Engasjement 1944  Murder in the Blue Room  Manus 1946  Two Guys from Milwaukee  Manus Never Say Goodbye  Manus 1947  Love and Learn  Manus 1948  Always Together  Manus Romance on the High Seas  Bidrag til dialog Two Guys from Texas  Manus 1949  Frøken badedrakt  Manus Stjerneskudd i Hollywood  Historie 1951  Love Nest  Manus Let's Make It Legal  Manus 1952  Apestreker  Manus Something for the Birds  Manus 1956  That Certain Feeling  Manus 1957  Kjærlighet om ettermiddagen  Manus 1958  Kryss i taket  Manus 1959  Noen har det hett  Manus, medprodusent 1960  Ungkarsleiligheten  Manus, medprodusent 1961  En, to, tre  Manus, medprodusent 1963  Irma la Douce  Manus, medprodusent 1964  Kyss meg, tosken  Manus, medprodusent 1966  Hold ryggen stiv!  Manus, medprodusent 1969  Kaktusblomsten  Manus 1970  Sherlock Holmes privat  Manus, medprodusent 1972  Avanti!  Manus 1974  Stopp pressen!  Manus 1978  Fedora  Manus, medprodusent 1981  Kompis, kompis  Manus

 Priser og nominasjoner 
 År  Pristittel  Kategori  Film  Resultat 1958  Writers Guild of America Award  Beste manus til en amerikansk komedie   Kjærlighet om ettermiddagen   1960  Oscar  Beste filmatisering  Noen har det hett   Writers Guild of America Award  Beste manus til en amerikansk komedie   Noen har det hett   New York Film Critics Circle  Beste manus   Ungkarsleiligheten  1961  Oscar  Beste originalmanus   Ungkarsleiligheten   Writers Guild of America Award  Beste manus til en amerikansk komedie   Ungkarsleiligheten   New York Film Critics Circle  Beste manus   En, to, tre   1962  Writers Guild of America Award  Beste manus til en amerikansk komedie   En, to tre   1964  Writers Guild of America Award  Beste manus til en amerikansk komedie   Irma la Douce  1967  Oscar  Beste originalmanus   Hold ryggen stiv!   Writers Guild of America Award  Beste manus til en amerikansk komedie   Hold ryggen stiv!   1970  Writers Guild of America Award  Beste filmatisering av en komedie  Kaktusblomsten  1971  Edgar  Beste film  Sherlock Holmes privat   Writers Guild of America Award  Beste originalmanus til en komedie   Sherlock Holmes privat   1973  Golden Globe  Beste manus   Avanti!   Writers Guild of America Award  Beste filmatisering av en komedie   Avanti!   1975  Writers Guild of America Award  Beste filmatisering av en komedie   Stopp pressen!   1980  Writers Guild of America Award  Laurel Award for sin innsats som manusforfatter  —  

 Referanser 

 Eksterne lenker 


Kategori:Manusforfattere fra USA
Kategori:Oscar-vinnere (originalmanus)
Kategori:Personer fra USA født i Romania